text: » L'oposició retreu al govern de Torelló la gestió de les multes del nou semàfor | EL9NOU.CAT
  L'oposició retreu al govern de Torelló la gestió de les multes del nou semàfor
  L'oposició va fer-ne, com anunciava la regidora del PSC Roser Roma a l'inici dels precs i preguntes, "el tema estrella del ple"
  El radar i el semàfor del carrer Sant Bartomeu, al febrer quan es va instal·lar en període de proves | Albert Llimós
  El semàfor del carrer Sant Bartomeu de Torelló encara porta cua i va centrar el debat del ple de dilluns, tot i l'anunci divendres per part del govern que es retiraran el miler de multes que es van interposar. L'oposició va fer-ne, com anunciava la regidora del PSC Roser Roma a l'inici dels precs i preguntes, "el tema estrella del ple".
  El grup socialista va demanar poder accedir a l'informe de l'empresa que va instal·lar el semàfor i el radar. El portaveu de JxCat, Jordi Rosell, va reclamar "una disculpa" per part de l'equip de govern després de tot el procés i va afegir que "a les xarxes socials volta la possibilitat de denunciar-ho" i que "confiem que quan retirin les multes no facin cap il·legalitat". El postconvergent ho va sentenciar dient que amb la decisió de la retirada de les sancions "han actuat a correcuita per evitar la protesta contra l'equip de govern que hi havia convocada abans del ple" i que el mateix divendres es va desconvocar.
  Des de la CUP, el principal grup de l'oposició, Cesc Manrique va dir que "cal fer una anàlisi global" a partir de les dades que s'han extret del carrer Sant Bartomeu, i també del nucli antic, ja que consideren que "aquests carrers absorbeixen més trànsit del que poden per com estan estructurats", sent de plataforma única i amb unes lloses que "s'han de canviar cada dos per tres". Segons les xifres que s'han recollit a través del control del radar vinculat al semàfor, cada dia passen una mitjana de 2.000 vehicles pel carrer Sant Bartomeu. En aquesta via, afegia Manrique, "s'ha fet una mala gestió, potser no s'ha anunciat bé i si es retiren [les multes] potser és que hi ha coses que no s'han fet bé". El cupaire va recordar que el mandat passat, quan ERC-JpT era a l'oposició "va fer molta demagògia i populisme sobre el tema", quan es va canviar el carrer de sentit per reduir-ne el trànsit. Davant de les queixes i la creació de la plataforma les darreres setmanes "nosaltres no ens hem fet la foto per responsabilitat, però ho hauríem pogut fer i guanyar vots". Manrique va afegir que cal fer passos ferms i no pensar "si es fa polèmica" o si es mira en clau electoral, i va dir que si la Diputació no fa el pla de mobilitat s'hauria d'encarregar "però busquem solucions i prenem decisions".
  L'alcalde, Marçal Ortuño (ERC-JpT), i el regidor de Serveis Territorials, Adrià Jaumira, van insistir que la decisió "no s'ha pres en funció de les protestes, sinó perquè van detectar que faltava senyalització" i que "s'ha fet assessorament legal en tots els sentits". Van dir que no es tornaran a aplicar sancions fins que es posi la senyalització correcta i que la Direcció General de Trànsit (DGT) no ha retirat ni retirarà els punts a ningú i que aviat anunciaran com es farà el retorn dels diners dels qui ja han pagat.